Després de realitzar una portabilitat, ara m'ha arribat una factura amb una penalització de 54€ per no haver retornat el router.
Jo no sabia res i mai no vaig rebre cap notificació al respecte.
Reviseu el contracte i si no consta ben informat l'aspecte de la devolució del router, heu de reclamar.
Podeu trucar al número gratuït que ha de facilitar en cadascuna de les factures (demaneu sempre un número de seguiment de la reclamació).
En quin termini ha de ser efectiva la portabilitat?
La portabilitat s'ha de fer en el termini d'1 dia hàbil.
Normalment les meves factures de telèfon són de 60 a 80€, però el mes passat em va arribar una factura de més de 200€.
Vaig revisar la factura i vaig veure que el bloc de trucades que pujava més era el d'uns números que començaven per 806 i 807.
Estic segur que mai no he trucat a aquests números de tarifació addicional.
Teniudret a rebre una factura telefònica desglossada i a pagar només la part de la tarifa corresponent al consum que reconegueu.
Us heu d'adreçar, en primer lloc, al departament d'atenció al client de la companyia i reclamar de manera que en tingueu constància (núm. d'incidència, fulls oficials de queixa/reclamació/denúncia...).
Si en termini de 30 dies no heu obtingut resposta, o bé la resposta no és satisfactòria, contacteu amb el servei públic de consum que us correspongui segons el vostre municipi (per a més informació consulteu l'apartat Consultes i reclamacions ).
Fa més d'un mes que vaig comunicar a la meva companyia de telèfon que hi havia una avaria i encara no m'ho han solucionat.
No està regulat cap termini per a la resolució d'avaries, però l'operador està obligat a indemnitzar l'usuari per qualsevol interrupció del servei.
La quantia de la indemnització s'estableix en funció del temps en què el servei estigui interromput.
Per reclamar per una avaria de tants dies us heu d'adreçar, en primer lloc, al departament d'atenció al client de la companyia i reclamar de manera que en tingueu constància (núm. d'incidència, fulls oficials de queixa/reclamació/denúncia...).
Tinc dret a utilitzar un mitjà de pagament diferent de la domiciliació bancària de les factures?
Sí, d'acord amb la normativa vigent, podeu triar el mitjà de pagament d'entre els usats habitualment en el tràfic comercial.
Aquest dret ha de figurar en el contracte d'abonament i s'hi ha d'especificar els mitjans de pagament alternatius.
L'operador de telefonia em pot tallar el servei per manca de pagament d'una factura amb la que no estic d'acord?
L'operador no us pot deixar de prestar el servei per manca de pagament d'algun rebut o factura si heu presentat una reclamació amb relació al rebut o la factura.
Per interrompre el servei cal que hi hagi, com a mínim, dos rebuts o factures impagats sobre els quals no hi hagi cap reclamació pendent de resolució.
A més, us han d'haver comunicat de manera fefaent les conseqüències d'aquest impagament i donar-vos un termini no inferior a deu dies hàbils per pagar.
El meu operador de telefonia mòbil m'ha informat per escrit que canviaran algunes condicions del meu contracte, és legal?
Els operadors dels serveis de telecomunicacions poden proposar modificacions en les condicions contractuals notificant a l'abonat amb un mes d'antelació.
Els contractes només es poden modificar pels motius vàlids expressament previstos en el contracte.
En la mateixa comunicació s'informarà, a més, del dret de l'usuari a donar-se de baixa de forma anticipada i sense cap penalització si no està d'acord amb les noves condicions.
He estat sense servei de telefonia durant unes hores, ¿puc reclamar?
La llei contempla el dret a indemnització per interrupció del servei, per la qual cosa, sí que podeu reclamar.
L'operador està obligat a indemnitzar l'usuari per qualsevol interrupció del servei, en funció del temps en què el servei estigui interromput.
Per reclamar us heu d'adreçar, en primer lloc, al departament d'atenció al client de la companyia i reclamar de manera que en tinguem constància (núm. d'incidència, fulls oficials de queixa/reclamació/denúncia...).
Si en el termini de 30 dies no heu obtingut resposta, o bé la resposta no és satisfactòria, contacteu amb el servei públic de consum que us correspongui segons el vostre municipi (per a més informació consulteu l'apartat Consultes i reclamacions ).
Vaig comprar-me un mòbil de contracte amb quota.
Al cap de tres mesos me'l van robar i jo el vaig donar de baixa.
Ara la companyia m'ha enviat una carta en què em reclama un import de penalització per haver-me donat de baixa abans d'un any.
Les clàusules de permanència no impedeixen el dret a donar-vos de baixa, però sí que podeu perdre els avantatges dels quals vau gaudir en l'adquisició del mòbil i ara us els cobraran.
En casos de robatori heu de fer el següent:
D'aquesta manera s'evitarà que puguin utilitzar el mòbil, però haureu de seguir pagant la quota mínima.
Com ho podria fer per no tenir por que ningú de casa meva accedeixi a aquests serveis de tarifació addicional?
Teniu dret a sol·licitar la desconnexió d'aquests tipus de serveis a la nostra companyia telefònica.
La desconnexió ha de ser efectiva, com a màxim, en el termini de deu dies des de la recepció de la comunicació de la persona abonada.
En cas que la desconnexió no es produís en aquest període de temps, per causes no imputables a la persona abonada, les possibles despeses per serveis de tarifació addicional seran a càrrec de l'operador.
Si no pago els serveis de tarifació addicional perquè no hi estic d'acord, em poden incloure en un registre de Morosos?
Per incloure-us en fitxers d'impagats, cal que hi hagi prèviament un deute cert, vençut i exigible.